শিরোপার আশা বাঁচিয়ে রাখতে ক্লাসিকোয় জয়ের বিকল্প দেখছেন না বার্সা কোচ
চ্যাম্পিয়ন্স লিগ থেকে বিদায়ের ক্ষত এখনও তাজা। এর মাঝেই এবার লা লিগায় বার্সেলোনার সামনে মহাগুরুত্বপূর্ণ ম্যাচ। লিগ শিরোপা ধরে রাখার লড়াইয়ে টিকে থাকতে রেয়াল মাদ্রিদের বিপক্ষে জয়ের বিকল্প দেখছেন না শাভি এর্নান্দেস। বার্সেলোনা কোচের কাছে মৌসুমের সবচেয়ে গুরুত্বপূর্ণ ম্যাচ এটি।     চলতি মৌসুমে এখন বার্সেলোনার শিরোপার আশা বেঁচে আছে একমাত্র লা লিগাতেই। সেই লড়াইয়ে রোববার রেয়াল মাদ্রিদের মাঠে খেলবে শিরোপাধারীরা। সান্তিয়াগো বের্নাবেউয়ে ম্যাচ শুরু হবে বাংলাদেশ সময় রাত ১টায়। ৭৮ পয়েন্ট নিয়ে লিগ টেবিলের শীর্ষে আছে রেয়াল। ৭০ পয়েন্ট নিয়ে দুইয়ে বার্সেলোনা। তিন নম্বরে জিরোনার ৬৫ পয়েন্ট। আসছে ম্যাচে জিতলে ১১ পয়েন্ট এগিয়ে যাবে রেয়াল, তখন বাকি থাকবে আর ৬ রাউন্ড।
এই মুহূর্তে দারুণ উজ্জীবিত রেয়াল। গত বুধবার চ্যাম্পিয়ন্স লিগের কোয়ার্টার-ফাইনালের ফিরতি লেগে শিরোপাধারী ম্যানচেস্টার সিটিকে টাইব্রেকারে হারিয়ে সেমি-ফাইনালে জায়গা করে নেয় কার্লো আনচেলত্তির দল। অন্যদিকে বার্সেলোনা আছে ঠিক বিপরীত মেরুতে। গত মঙ্গলবার ঘরের মাঠে শেষ আটের ফিরতি লেগে পিএসজির কাছে ৪-১ গোলে বিধ্বস্ত হয়ে ইউরোপ সেরার প্রতিযোগিতা থেকে বিদায় নেয় কাতালান দলটি। ক্লাসিকোর আগের দিন সংবাদ সম্মেলনে শাভি বললেন, সব হতাশা পেছনে ফেলে তাদের মনোযোগ দিতে হবে কেবল এই ম্যাচ জয়ের দিকেই। “রোববার আমরা লিগ শিরোপার জন্য খেলব। আমাদের জিততেই হবে। আমাদের আবেগে বাঁধ দিতে হবে এবং সামনে এগিয়ে যেতে হবে। অন্য দিনের হতাশা (চ্যাম্পিয়ন্স লিগ থেকে বাদ পড়া) হজম করা আমাদের জন্য কঠিন। আমাদের সামনে মানসিকভাবে এগিয়ে থাকা রেয়াল মাদ্রিদ থাকবে।”
“রোববার আমাদের লা লিগা শিরোপা দৌড়ে ফেরার সুযোগ আছে। এটি হবে মৌসুমের সবচেয়ে গুরুত্বপূর্ণ ম্যাচ।” ‘বিশ্বের সেরা দলকে’ টাইব্রেকারে হারানোয় রেয়ালের প্রশংসা করেছেন শাভি। বের্নাবেউয়ে জিততে হলে তাদের নিখুঁত ম্যাচ খেলতে হবে বলে মনে করেন বার্সেলোনা কোচ। চ্যাম্পিয়ন্স লিগ থেকে বাদ পড়লেও বার্সেলোনাকে হালকাভাবে নেওয়ার কোনো সুযোগ নেই বলে মনে করেন করেন রেয়াল কোচ কার্লো আনচেলত্তি। এই ম্যাচ জিতে শিরোপা পুনরুদ্ধারের আরও কাছাকাছি যাওয়ার লক্ষ্য তার। “বার্সা এখনও টিকে আছে। তারা খুব শক্ত প্রতিপক্ষ, পিএসজির বিপক্ষে হারলেও তারা খুব ভালো খেলছে। আমরা নিশ্চিত, অন্য সব ক্লাসিকোর মতোই হতে যাচ্ছে এটি, কঠিন লড়াই হবে। তবে শিরোপার কাছাকাছি যাওয়ার সুযোগ এটি।”

ম্যাচটিকে লিগ শিরোপার কাছাকাছি যাওয়ার সুযোগ হিসেবে দেখছেন রেয়াল মাদ্রিদ কোচ কার্লো আনচেলত্তি।